text: À Meniadus a mandé 
   Cléomadès moult d'amisté 
   Et de courtoisie et d'onnour 
   Et li a fait savoir le jour 
   De la feste que tenir doit ; 
   Et moult durement li prioit 
   Qu'il i venist se il peüst, 
   Et bien certainement seüst, 
   S'il i venoit, que au sien mant 
   Venroit d'ui ce jour en avant 
   Là où il le vorroit avoir, 
   Et metroit et cors et avoir 
   PageV02P193
   Folio59v
   En lui et en s'onnour garder, 
   Se tant le vouloit honnorer 
   Que il à sa feste venist. 
   As messagés pria et dist 
   Que il d'el aler se hastassent 
   Et que tost arrier retornassent. 
   Et cil dient qu'il le feront. 
   À tant de là parti se sont. 
  